b'\n_START_ARTICLE_\nOkulovka\n_START_SECTION_\nMaantiede ja ilmasto\n_START_PARAGRAPH_\nOkulovkan kunnan pinta-ala on 30,64 neli\xc3\xb6kilometri\xc3\xa4. Se rajoittuu pohjoisessa Okulovkan piirin Kulotinon, id\xc3\xa4ss\xc3\xa4 Uglovkan, etel\xc3\xa4ss\xc3\xa4 Turbinnojen ja l\xc3\xa4nness\xc3\xa4 Berjozovikin kuntiin. Pinta-alasta 90,3\xc2\xa0% on asuinaluetta ja 9,6\xc2\xa0% maatalousmaata._NEWLINE_Kunta sijaitsee Valdain yl\xc3\xa4ng\xc3\xb6n luoteisosassa. Sen maisemaa leimaavat j\xc3\xa4\xc3\xa4kauden muovaamat harjut ja kukkulat, joiden v\xc3\xa4liss\xc3\xa4 on soistuneita alankoja ja j\xc3\xa4rvi\xc3\xa4. Jokia ovat Peretna, T\xc5\xa1ernjavka ja Hvo\xc5\xa1t\xc5\xa1enka. Kaakkoisosassa sijaitsee maisemaltaan suojeltu Okulovskoje-j\xc3\xa4rvi_NEWLINE_Seudulla vallitsee lauhkea mannerilmasto. Tammikuun keskil\xc3\xa4mp\xc3\xb6tila on \xe2\x80\x939,6\xc2\xa0\xc2\xb0C ja hein\xc3\xa4kuun 16,9\xc2\xa0\xc2\xb0C. Vuotuinen sadem\xc3\xa4\xc3\xa4r\xc3\xa4 on 650 millimetri\xc3\xa4.\n_START_SECTION_\nHistoria\n_START_PARAGRAPH_\nNovgorodin Derevan viidennekseen kuulunut Okulovkan kyl\xc3\xa4 mainitaan ensimm\xc3\xa4isen kerran vuoden 1495 verokirjassa. Sen l\xc3\xa4helle syntynyt rautatiel\xc3\xa4isten asutus sai alkunsa Moskovan ja Pietarin v\xc3\xa4list\xc3\xa4 p\xc3\xa4\xc3\xa4rataa rakennettaessa vuonna 1851. Okulovka sai kaupunkimaisen taajaman statuksen vuonna 1928. Sen l\xc3\xa4helle perustettiin vuonna 1856 sellu- ja paperitehdas, jonka yhteyteen rakennettiin Parahinon taajama ja Poddubjen asema. Okulovkan ja Parahino-Poddubjen taajamat yhdistettiin Okulovkan kaupungiksi vuonna 1965.\n_START_SECTION_\nLiikenne, talous ja palvelut\n_START_PARAGRAPH_\nKaupungin l\xc3\xa4pi kulkee Moskovan ja Pietarin v\xc3\xa4linen p\xc3\xa4\xc3\xa4rata, josta haarautuu yhdysrata Poddubjen aseman kautta Nebolt\xc5\xa1iin. Rautatiepiirin keskuksena toimivalta Okulovkan asemalta on paikallisjunayhteydet Bologojeen ja Malaja Vi\xc5\xa1eraan. Asemalla pys\xc3\xa4htyy joukko Moskovan ja Pietarin v\xc3\xa4lisi\xc3\xa4 sek\xc3\xa4 kauemmas Ven\xc3\xa4j\xc3\xa4lle suuntaavia kaukojunia. Kaupungin l\xc3\xa4pi kulkee my\xc3\xb6s Kresttsyn ja Borovit\xc5\xa1in v\xc3\xa4linen asfaltoitu maantie, jolta on linja-autoyhteydet alueen muihin keskuksiin. Kaupungin sis\xc3\xa4ll\xc3\xa4 on viisi linja-autoreitti\xc3\xa4._NEWLINE_Okulovka on yksi Novgorodin alueen teollisuuskeskuksista. Sen t\xc3\xa4rkeimm\xc3\xa4t tuotantolaitokset ovat sellu- ja paperitehdas Okulovski buma\xc5\xbenik, Agrokabelin kaapelitehdas, huonekalujen osia ja elektroniikkaa valmistavat tehtaat sek\xc3\xa4 puunhankintaa ja -jalostusta harjoittava Okulovkales. Kaupungissa on my\xc3\xb6s elintarviketeollisuutta ja lannoitetehdas._NEWLINE_Kaupungissa toimii nelj\xc3\xa4 lastentarhaa, kolme yleissivist\xc3\xa4v\xc3\xa4\xc3\xa4 koulua, erityiskoulu ja ammattikoulu. Kulttuurilaitoksia ovat piirin luomisty\xc3\xb6n keskus, Okulovkan ja \xc5\xa0urkinon kulttuuritalot, piirin keskus- ja lastenkirjastot, kaupunginkirjasto ja lastenkirjasto sek\xc3\xa4 l\xc3\xa4hist\xc3\xb6ll\xc3\xa4 syntyneelle Nikolai Mikluho-Maklaille omistettu kotiseutumuseo. Sosiaali- ja terveyspalveluihin kuuluvat piirisairaala, poliklinikka, ensiapuasema, lasten- ja vanhainkodit sek\xc3\xa4 sosiaalipalvelukeskus.\n_START_SECTION_\nKaupunkikuva ja n\xc3\xa4ht\xc3\xa4vyydet\n_START_PARAGRAPH_\nOkulovka koostuu nelj\xc3\xa4st\xc3\xa4 erillisest\xc3\xa4 alueesta, joita rautatie ja Peretnajoki erottavat toisistaan. Keskustassa on matalia kerrostaloja ja muualla l\xc3\xa4hinn\xc3\xa4 yksikerroksisia puutaloja. Rakennusmuistomerkkeihin kuuluvat vuonna 1850 rakennettu rautatieasema, 1800-luvun lopulta per\xc3\xa4isin oleva sairaalarakennus, vuonna 1900 pystytetty Aleksanteri Nevalaisen kirkko, entinen kauppaopisto ja kauppiaiden kerhotalo sek\xc3\xa4 paperitehtaan vanhat rakennukset. Historialliset kohteet liittyv\xc3\xa4t l\xc3\xa4hinn\xc3\xa4 neuvostovallan alkuvuosiin sek\xc3\xa4 toiseen maailmansotaan.'